Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 17.05.2024

**Αρ. Πρωτ.:** 477

ΠΡΟΣ: κ. Κ. Χατζηδάκη, Υπουργό Εθνικής Οικονομίας και Οικονομικών

**ΚΟΙΝ: «Πίνακας Αποδεκτών»**

ΘΕΜΑ: «Ζητείται ο ορισμός συνάντησης της Πανελλήνιας Ομοσπονδίας Νεφροπαθών με τον Υπουργό για την επίλυση του ζητήματος της αύξησης των ποσών αποζημίωσης μετακινήσεων των Νεφροπαθών, και των Θαλασσαιμικών**»**

**Κύριε Υπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) όπως γνωρίζετε, αποτελεί την τριτοβάθμια κοινωνική και συνδικαλιστική οργάνωση εκπροσώπησης των ατόμων με αναπηρία, χρόνιες παθήσεις και των οικογενειών τους στη χώρα και επίσημα αναγνωρισμένο Κοινωνικό Εταίρο της Ελληνικής Πολιτείας σε θέματα αναπηρίας.

Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση των Ηνωμένων Εθνών για τα Δικαιώματα των Ατόμων με Αναπηρία που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.

**Με το παρόν έγγραφό μας σας μεταφέρουμε το αίτημα της Πανελλήνιας Ομοσπονδίας Νεφροπαθών (Π.Ο.Ν.) για ορισμό συνάντησης μαζί σας, για τη συζήτηση και εξεύρεση λύσης στο σημαντικό ζήτημα της αύξησης των ποσών αποζημίωσης των μετακινήσεων των αιμοκαθαρόμενων νεφροπαθών και των μεταγγιζόμενων πασχόντων από Θαλασσαιμία και Δρεπανοκυτταρική Νόσο, το οποίο είναι σε εκκρεμότητα εδώ και δύο χρόνια.**

Όπως επισημαίνεται και στην υπ’ αριθ. πρωτ. 2646/16.05.2024 επιστολή της Π.Ο.Ν., την οποία σας επισυνάπτουμε, τα ποσά με τα οποία αποζημιώνονται για τις μετακινήσεις τους οι νεφροπαθείς και οι πάσχοντες από Θαλασσαιμία και Δρεπανοκυτταρική Νόσο, προς και από τις μονάδες αιμοκάθαρσης και τις μονάδες μετάγγισης αίματος αντίστοιχα, δεν έχουν αναπροσαρμοστεί από το 2012, παρά τις αυξήσεις που έχουν γίνει σε όλα τα ποσά που συνδέονται με τις μετακινήσεις αυτές, όπως είναι τα καύσιμα, τα εισιτήρια και τα κόμιστρα των ταξί.

Για το συγκεκριμένο μείζον και ύψιστης σημασίας ζήτημα, που αφορά στην αξιοπρεπή διαβίωση, αλλά και επιβίωση των νεφροπαθών και των πασχόντων από Θαλασσαιμία και Δρεπανοκυτταρική Νόσο, έχουν αποσταλεί σχετικές επιστολές από τον Ιούνιο του 2022 στον Ε.Ο.Π.Υ.Υ., στο Υπουργείο Υγείας και στο Υπουργείο Οικονομικών, αλλά παρά τις διαβεβαιώσεις των αρμόδιων Αρχών ότι θα επιλυθεί άμεσα το ζήτημα, δεν έχει γίνει τίποτα μέχρι σήμερα.

**Κύριε Υπουργέ,**

Ως εκ τούτου απευθυνόμαστε σε εσάς και ζητάμε τον άμεσο ορισμό συνάντησης με την Π.Ο.Ν. για τη συζήτηση και εξεύρεση λύσης στο σημαντικό αυτό ζήτημα που ταλανίζει τους αιμοκαθαρόμενους νεφροπαθείς και τους μεταγγιζόμενους πάσχοντες από Θαλασσαιμία και Δρεπανοκυτταρική Νόσο, ώστε να καλυφθεί η αύξηση στα κόστη μετακίνησής τους, η οποία αυτή τη στιγμή επιβαρύνει δυσανάλογα τα ίδια τα άτομα και τις οικογένειές τους, με ότι αυτό συνεπάγεται για την ποιότητα του επιπέδου διαβίωσής τους.

Στο παρόν επισυνάπτεται η υπ’ αριθ. πρωτ. 2646/16.05.2024 επιστολή της Π.Ο.Ν. που αναφέρεται στο εν λόγω ζήτημα.

Ευελπιστώντας στην άμεση ανταπόκρισή σας στο εύλογο και δίκαιο αίτημά μας, σας ευχαριστούμε εκ των προτέρων.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

- Γραφείο Πρωθυπουργού της χώρας

- Γραφείο Υπουργού Υγείας, κ. Α. Γεωργιάδη

- Γραφείο Υφυπουργού Οικονομικών, κ. Α. Πετραλιά

- Γραφείο Υφυπουργού Επικρατείας, κ. Α. Σκέρτσου

- Γραφείο Διοικήτριας ΕΟΠΥΥ, κ. Θ. Καρποδίνη

- Π.Ο.Ν.

- Ε.Ο.ΘΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |